## Pravilnik o uvjetima glede posebnih mjera zaštite na radu s otrovima u pravnim osobama koje rabe otrove u znanstvenoistraživačke svrhe

### NN 148/1999 (30.12.1999.), Pravilnik o uvjetima glede posebnih mjera zaštite na radu s otrovima u pravnim osobama koje rabe otrove u znanstvenoistraživačke svrhe

# **MINISTARSTVO ZDRAVSTVA**

Na temelju članka 26. stavka 2. Zakona o otrovima ("Narodne novine",
broj 27/99 i 55/99) ministar zdravstva donosi

## **PRAVILNIK**

### **O UVJETIMA GLEDE POSEBNIH MJERA ZAŠTITE NA RADU S OTROVIMA U PRAVNIM OSOBAMA KOJE RABE OTROVE U ZNANSTVENOISTRAŽIVAČKE SVRHE**

Članak 1.

Ovim Pravilnikom utvrđuju se uvjeti glede posebnih mjera zaštite na
radu s otrovima u pravnim osobama koje rabe otrove u znanstvenoistraživačke
svrhe.

Članak 2.

Pravne osobe iz članka 1. ovog Pravilnika moraju zaposliti odgovornu
osobu odgovarajuće visoke stručne spreme iz područja medicine, medicinske
biokemije, farmacije, kemije, tehnologije, biotehnologije, biologije, veterine
ili agronomije.

Odgovorna osoba iz stavka 1. ovog članka mora imati najmanje 3 godine
radnoga iskustva na poslovima na kojima se rabe otrovi u znanstvenoistraživačke
svrhe.

Članak 3.

Pravna osoba iz članka 1. ovog Pravilnika mora držati otrove u posebnoj
prostoriji ili ormaru pod ključem, a ključevi moraju biti pohranjeni kod
zaposlenika odgovornog za smještaj i čuvanje otrova.

Pri skladištenju otrova moraju biti ispunjeni uvjeti propisani člankom
7., 8., 9., 10., 11., 12., 13., 15. i 17. Pravilnika o posebnim uvjetima
koje moraju ispunjavati pravne osobe koje se bave proizvodnjom, prometom,
uporabom ili zbrinjavanjem otrova i o uvjetima koje moraju ispunjavati
fizičke osobe koje obavljaju promet na malo ili rabe otrove.

Za skladištenje otrova koji djeluju u obliku plina ili razgradnjom daju
otrovne plinove primjenjuju se odredbe Pravilnika o uvjetima i načinu skladištenja
otrova Skupine I koji djeluju u obliku plina.

Sva pakiranja otrova na skladištu moraju biti opremljena sukladno Zakonu
o otrovima.

Članak 4.

Na radnomu mjestu na kojem se rabe otrovi u pravnoj osobi iz članka
1. ovoga Pravilnika mora se nalaziti:

1. Vidljivo istaknuta uputa o mjerama zaštite od otrova koji se rabi,

2. Vidljivo istaknuti simboli, znakovi i oznake za otrov koji se rabi,

3. Uputa o svim mjerama koje treba poduzeti u slučaju nesreće s otrovom
ili kod sumnje da bi do nesreće moglo doći,

4. Uputa o postupcima pružanja prve pomoći ili samopomoći u slučaju
otrovanja odnosno sumnje na otrovanje s otrovom koji se rabi,

5. Vidljivo istaknuta uputa o postupanju s ostacima otrova i ambalaže.

Članak 5.

Na radnom mjestu na kojem se rabe otrovi moraju se koristiti sredstva
osobne zaštite.

Na radnom mjestu iz stavka 1. ovoga članka moraju se redovito koristiti
sva sredstva koja služe zaštiti okoliša i ljudi koji bi mogli biti izloženi
otrovu.

U blizini radnog mjesta mora se ugraditi tuš za dekontaminaciju tijela
i slavina, odnosno fontana za dekontaminaciju očiju.

Članak 6.

Pravna osoba iz članka 1. ovog Pravilnika mora osigurati odgovarajuće
protuotrove i druga sredstva za pružanje prve pomoći u slučaju trovanja.

Članak 7.

Zabranjeno je pušenje i uzimanje hrane te pića na radnom mjestu na kojem
se rabe otrovi.

Na kraju radnoga postupka mora se obaviti dekontaminacija radnog mjesta,
a neutrošene otrove spremiti u ormarić.

Svi ostaci otrova i onečišćeni materijali moraju se propisno zbrinuti.

Članak 8.

Pravna osoba iz članka 1. ovog Pravilnika obvezna je voditi očevidnike
o otrovima sa podacima o:

- nabavi otrova,

- izdavanju otrova na radno mjesto na kojem se rabe otrovi,

- zbrinjavanju ostataka otrova, odnosno ambalaže otrova.

Podatke iz očevidnika za otrove koje rabi pravna osoba obvezna je dostaviti
Hrvatskom zavodu za toksikologiju.

Članak 9.

Ako pravna osoba iz članka 1. ovoga Pravilnika rabi otrove koji djeluju
u obliku plina mora posao obavljati u prostoru (digestor) s kontroliranim
protokom zraka tako da se svi plinovi odvode kontinuirano u smjeru suprotnom
od radnog mjesta zaposlenika koji rabi otrov.

Odredbe stavka 1. ovoga članka odnose se i na otrove koji djeluju u
obliku aerosola ili prašine.

Uređaj iz stavka 1. ovoga članka mora odvoditi zrak koji sadrži čestice
otrova na mjesto gdje neće predstavljati opasnost za ljude ili okoliš,
a koncentracija na izlazu mora biti toliko niska da u najnepovoljnijim
hidrometeorološkim uvjetima ne predstavlja opasnost za ljude koji borave
ili rade na najbližem položaju izvodu zraka iz uređaja.

Ako uređaj iz stavka 1. ovoga članka sadrži filtere, zbrinjavanje sadržaja
filtera mora se obavljati sukladno Zakonu o otpadu.

Članak 10.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/99-01/0132
Urbroj: 534-02-30-99-0001
Zagreb, 17. prosinca 1999.

Ministar
**prof. dr. sc. Željko Reiner,** v. r.

Pravilnik, NN 148/1999-2267